Kadúc, Miroslav, poslanec NR SR (2015-05-22):
Pán predsedajúci, ďakujem veľmi pekne. Dámy a páni, toto je jednoduchý návrh, ktorý ale má obrovské dôsledky. Zjednodušene možno povedať, je to zrušenie nadbytočných gastráčov. Gastrolístky, ktoré fungujú v našej spoločnosti, stratili pôvodný význam, pôvodný účel a stal sa z neho výnosný biznis, zdôrazňujem slovo biznis, s negatívnou konotáciou pre štyri subjekty na trhu. Zachovaním takého stavu, aký máme, ktorý nikomu nepomáha a oberá či zamestnancov, alebo aj prevádzkovateľov reštauračných zariadení o peniaze, ktoré môžu vynaložiť inak, hej. Tak myslím si, že neexistuje dôvod, prečo tieto gastráče zachovať. Ten, kto ich chce zachovať, je podľa môjho názoru čisto pro biznis. A vládna strana sa hrdí tým, že nie je pro biznis, že je pro ľudí, tak ja verím, že posunutím tohto návrhu do druhého čítania vyjdeme v ústrety. V krátkosti dôvody. Dnes už gastrolístkami, pôvodný úmysel gastrolístkov bol kupovať si teplé jedlo počas pracovnej zmeny, počas pracovného času. Dnes už ale gastrolístkami nekúpite len potraviny v obchodných domoch, kúpite aj alkohol, v zásade aj cigarety, kúpite už čokoľvek. Je to normálne platidlo. Avšak toto platidlo je zaťažené „daňou“. A tá daň spočíva hlavne v tom, že ten, kto používa gastrolístky, musí ich kúpiť od niekoho. To sú tie štyri firmy, ktoré si účtujú 3 %. Tieto 3 %, samozrejme, zaťažujú zamestnávateľa, ktorý tie 3 % v dlhodobom horizonte vie premietnuť do ceny práce alebo do mzdy pre zamestnanca. Teraz to premietnuť nemôže, pretože má o 3-percentne vyšší náklad. Povedzme, že to by ešte nebolo až také najhoršie, že ak by tie gastráče plnili svoj účel. Lenže keď zamestnanec použije gastrolístok tam, kde ho použije ten subjekt, reštauračné zariadenie v ideálnom prípade, ho musí vymeniť za peniaze. Keď ho mení za peniaze, gastrofirma si, dámy a páni, účtuje ďalší poplatok a tie poplatky sa podľa našich zistení pohybujú v dvojnásobnej výške ako výkupný doplatok. Bavíme sa o šiestich, siedmich, ôsmich percentách. To znamená, gastrolístok ako taký už tým, že existuje, je zaťažený približne desiatimi percentami z jeho ceny. Týchto 10 % môže, ako som povedal, zamestnávateľ využiť pre zvýšenie mzdy svojich zamestnancov a rovnako gastozariadenia môžu pokojne znížiť ceny toho, čo poskytujú, svojich služieb, pretože nebudú mať ďalší náklad. Ekonomicky tie benefity sú nepochybné, tam nevidím žiadny problém. Stretli sme sa ale s tým s kolegom Drobom, že ľudia si chcú vybrať, či budú mať gastrolístky, alebo nebudú. Uvažovali sme aj nad takouto možnosťou, tá možnosť je na stole, ale podľa mňa to vyznieva iba, alebo vyplynulo iba z toho, že ľudia sa boja, že prídu o peniaze. Ale pritom my zavádzame spôsob, kedy sa cena gastrolístka premietne, dostanú taký istý príspevok v zásade nezaťažený daňou v takom istom daňovom režime, ako má gastrolístok. Nič sa nemení, iba dostanú peniaze na ruku. Nič iné. Sám sa ten človek slobodne rozhodne, kde tie peniaze použije, ako ich použije. A vyjadrovať sa k argumentom, že ľudia prestanú jesť, ako to mi príde, no, ani nie úsmevné, to mi príde tragické. To je, naozaj neviem, či lobing, alebo nie úplne šťastná interpretácia toho, toho, ako sa gastrolístky prezentujú. Preto budem veľmi rád, ak budeme o tomto návrhu rokovať a ak tento návrh podporíte svojím hlasom zrejme v utorok a dôjde – k náprave? Dôjde k očisteniu spoločenských vzťahov od niečoho, čo tam proste nepatrí a čo neprináša benefit nikomu okrem štyroch spoločností, ktoré na tom, či chceme, alebo nechceme, ryžujú. Ďakujem pekne.